Irtokarkki

Irtomakeiset eli irtokarkit eli irtokaramellit ovat karkkeja, joita myydään muun muassa kioskeissa, lähikaupoissa, marketeissa ja karkkikaupoissa niin, että ostaja kokoaa (tavallisesti kauhalla) pussiin haluamiaan makeisia haluamansa määrän. Hinta määritellään punnitsemalla pussi sisältöineen, minkä tekee joko ostaja tai myyjä. 

Jos makeisen ostaa irtokarkkihyllystä, sen saattaa saada halvemmalla kuin valmiiksi pussitettuna. Tämä johtuu siitä, että kauppa myy irtokarkit keskiarvohinnalla, jossa sekä kalliit että halvat makeiset saavat saman kilohinnan.

Pohjoismaiden suurin irtokarkkitukkuri on Candyking, jonka Cloetta osti vuonna 2017.

Historia Suomessa
pienoiskuva|200px|Irtokarkkihylly Jyväskylässä vuonna 2013.
Irtomakeiset tulivat myyntiin kioskeihin ja kahviloihin 1970-luvun lopulla. Niitä myytiin kappalehinnalla – markka-aikaan jopa yhden pennin hintaisia oli saatavilla. Irtokarkit pussitti myyjä, ei suinkaan asiakas itse. Ne olivat kioskeissa usein esillä lasipurkeissa ikkunan edessä; myyjä otti karamelleja lusikalla asiakkaan pyynnön mukaisesti pussiin esimerkiksi "viisi kappaletta" tai "markalla".

Ensimmäiset irtomakeiset olivat hedelmäisiä nallekarkkeja, merirosvokaramelleja eli "merkkareita" sekä pommeja, joita oli salmiakin ja hedelmän makuisia. Irtomakeisia olivat myös salmiakkiset merenneidot, jotka olivat yksittäin myytäviä irtokarkkeja hieman isompikokoisia. 

Vuonna 2013 Candykingin Suomen tuotepäällikkö kertoi, että suklaisista irtokarkeista suosituin oli Susu-pala. Muita suosikkeja olivat vaniljafudge, nallekarkit ja tutit, jogurttirusinat ja Noitapilli. Irtokarkkien menekeissä on kausivaihtelua, suklaiden osuus korostuu syyskuusta joulukuuhun, kun taas alkuvuonna syödään salmiakkia, pääsiäisen aikoihin suklaa- ja hedelmärakeita ja kesällä viinikumeja ja vaahtokarkkeja.

Irtokarkkien menekki kasvoi vahvasti 2010-luvun puolivälissä. Suurin kasvu tapahtui Cloettan markkinointipäällikön mukaan suklaan ja kirpeiden karkkien myynnissä. Uutena käyttökohteena hän mainitsi irtokarkkibuffetit häissä ja muissa juhlissa.

Vuonna 2017 Cloettan liiketoimintajohtaja kertoi, että Suomessa kulutetaan eniten hedelmämakeisia, suklaata, toffeita, lakritseja ja salmiakkeja. Eniten osuuttaan olivat kasvattaneet suklaa ja kirpeät hedelmämakeiset.

Vuonna 2018 S-ryhmän myydyimpiä irtokarkkeja olivat Susu-pala, Suklaatoffeerulla, Ahaa suklaacrisp, Valkosuklaatoffee, Amerikan pastillit, Hedelmänaperot, Pätkis minibites, Sirkusaakkoset, Ässä Hedelmä ja Valkosuklaa-mustikka. Keskon ruokakaupoissa irtomakeisia myytiin yleensä joko Candyking- tai Karkkikatu-konseptilla, jolloin kaupoissa oli myynnissä vain jommankumman tuotteet. Candykingin myydyimmät tuotteet olivat Susu-pala, Pätkis minibites, Suklaatoffeerulla, Fizzy Bubblegum bottles, Jugurttirusinat, Suklaatoffeerae, Noitapilli XL, Naperoiset, Vadelma-lakritsikallot ja Amazon. Karkkikadun suosituimmat tuotteet taas olivat Center, Suklaacrisp, Sirkusaakkoset, Fizzy pop, Kanolds Gräddkola, Suklaalakupallo, Crispy rocks rice, Hedelmätutit, Pääkallot ja jaetulla 10. sijalla Polly, Vanilja fudge ja Metsämarjat.

Vuoden 2025 lopussa ruotsalaisen Bubs Godisin irtokarkkien kysyntä kasvoi Suomessa voimakkaasti. Ilmiön taustalla oli yhdysvaltalaisten sosiaalisen median vaikuttajien käynnistämä "Swedish candy" -trendi, joka lisäsi pohjoismaisten makeisten kysyntää maailmanlaajuisesti. Esimerkiksi Kouvolan Citymarketissa Bubs-karkkeja myytiin kahdessa päivässä noin 400 kiloa ja Oulussa sadan kilon erä myytiin loppuun vuorokaudessa. Kysyntä ylitti tarjonnan, ja tavarantoimittajat eivät kyenneet vastaamaan kauppojen tilausmääriin. Vuonna 1992 perustettu ja vuodesta 2023 norjalaisen Orkla-konsernin omistama Bubs oli ollut Suomessa irtokarkkien myyntilistojen kärjessä jo muutaman vuoden ajan, mutta kansainvälinen suosio kasvatti kysyntää merkittävästi.

Kulutus Suomessa
Suomalaiset syövät vuosittain noin 14 kiloa makeisia. Irtokarkkeja syödään Suomessa kaikissa ikäryhmissä, eniten irtomakeisia kuluttavat 15–24-vuotiaat ja 45–59-vuotiaat. Miehet syövät irtokarkkeja enemmän kuin naiset. Lapset pitävät eniten hedelmäkarkeista, niin makeina ja kirpeinäkin, kun taas salmiakki ja laku maistuvat aikuisille. Iäkkäämpi väestö suosii lapsuudesta tuttuja makuja, kuten Pihlaja- ja aniskarkkeja. Suklaa maistuu kaikenikäisille.

 Lähteet 

 Aiheesta muualla 

Luokka:Makeiset